Podlitiek: Ramaphosa se kontant, EFF nasionale stilstand en Guptas gevang in buitelandOpgestel deur die Podlitiek-span Pres. Cyril Ramaphosa (Foto: STEFAN HEUNIS/AFP) Soos die moedelose arts van ŉ vuisvoos verslaafde keer Podlitiek weer hierdie week terug met hul hande in hul hare en ŉ paar brokkies bitsige analise oor ŉ keurspel van die onweer bekend as die Suid-Afrikaanse politieke arena. President Ramaphosa, die ridder op die Kaapse Wynlandgoedperd, is gevang met ŉ paar miljoen “Bucks”, blykbaar verkry deur die verkoop van ŉ paar van sy “bucks”, maar die Podlitiek-paneel lag so ŉ bietjie in die mou en so ŉ bietjie hardop vir die skynbare skynheiligheid wat hier te voorskyn gekom het. Waarheen nou vir die Ou Buffel se verkiesingveldtog aan die einde van die jaar? ŉ Volgende dis op die politieke tafel vir die week is die nuus dat die Gupta-broers gevange in hegtenis geneem is in die Midde-Ooste (toevallige tydsberekening gegewe meneer Ramaphosa se situasie? Wie weet?) – maar geen jolyt sal in die strate van Pretoria gehoor word nie, omdat mense hier aan die suidpunt van Afrika lankal weet dat hofprosesse in Suid-Afrika soos ŉ uithouperderesies is: Die een met die meeste uithouvermoë, en genoeg geld om die perd gevoer te hou, wen gewoonlik… Derdens loer die Podlitiek-paneel na die Roekelose Rooie, a.k.a. de heer Malema se dreigemente dat hy en sy kamerade in hul rooi gewade ten goede of kwade die land Vrydag tot ŉ stilstand sal bring weens die ewig stygende brandstofprys. Die ironie van reis na ŉ bestemde punt toe om oor reiskoste te staak ter syde, stem Podlitiek saam dat geen ekonomie kan groei as mense nie kan reis nie, maar waarom diegene in rooi getooi dink alles word beter getoi-toi weet ook net hulle… Luister Podlitiek vir hierdie en meer!